מיקלוש סבדוש

מיקלוש סבדוש (בהונגרית: Szabados Miklós; 7 במרץ 1912 – 12 בפברואר 1962) היה שחקן טניס שולחן הונגרי ממשפחה של יהודים מומרים, בעל 15 מדליות זהב באליפויות עולם בטניס שולחן, 1 ביחידים, 6 בזוגות גברים, עם ויקטור ברנה ו-3 בזוגות מעורבים עם מריה מנדניאנסקי ובסך הכל 24 מדליות מאליפות העולם בטניס שולחן.

ביוגרפיה 
סבדוש נולד בבודפשט לאב הונגרי ולאמא יהודיה, רוזה שוורץ, שהתנצרה לרגל נישואיה. הוא החל להתאמן בטניס שולחן בגיל 13. 

באליפות העולם שנערכה בבודפשט בשנת 1929 זכה סבדוש ב-3 מדליות, 2 זהב ו-1 כסף. מדליות זהב, בתחרות לזוגות גברים עם ויקטור ברנה ובתחרות הקבוצתית. מדליית כסף, בתחרות ליחידים לאחר שהפסיד לפרד פרי מבריטניה. 

באליפות העולם שנערכה בברלין, גרמניה בשנת 1930 זכה סבדוש ב-3 מדליות זהב, בתחרות לזוגות גברים עם ברנה, בתחרות לזוגות מעורבים עם מריה מנדניאנסקי ובתחרות הקבוצתית.

אלוף עולם ליחידים
באליפות העולם שנערכה בבודפשט בשנת 1931 זכה סבדוש ב-4 מדליות זהב, בתחרות ליחידים, לאחר שניצח במשחק הגמר את אלוף העולם היוצא חברו לנבחרת ויקטור ברנה, בתחרות לזוגות גברים עם ברנה, בתחרות לזוגות מעורבים עם מריה מנדניאנסקי ובתחרות הקבוצתית. 

באליפות העולם שנערכה בפראג, צ'כיה בשנת 1932 זכה סבדוש ב-4 מדליות, 1 זהב ו-3 כסף. מדליית זהב, בפעם הרביעית ברציפות בתחרות לזוגות גברים עם ברנה. מדליות כסף, בתחרות ליחידים לאחר שהפסיד במשחק הגמר לברנה, בתחרות לזוגות מעורבים עם מנדניאנסקי ובתחרות הקבוצתית.

עם עליית הנאצים לשלטון בגרמניה בשנת 1933 נמלט סבדוש מגרמניה שבה למד באוניברסיטת ברלין לפריז, צרפת ובשנת 1936 עזב לבריטניה. בשנת 1937 הוא ערך עם חברו לנבחרת אישטוון קלן מסע ראווה בטניס שולחן, במזרח הרחוק, בדרום אמריקה ובאוסטרליה. בסיום המסע הוא היגר לאוסטרליה והתגורר בסידני שם פתח מועדון לטניס שולחן. בשנת 1941 הוא נישא למרי אליס ברייצ'ר ולזוג נולד בן. בשנת 1954 הם התגרשו. ב-12 בפברואר 1962 הוא ניפטר מדלקת ריאות.

תארים והישגים 
 בשנת 1987 בשל היותו יהודי מלידה נבחר סבדוש להיכל התהילה של הספורט היהודי 
 בשנת 1993 נבחר סבדוש להיכל התהילה הבינלאומי של טניס השולחן

קישורים חיצוניים 
 מיקלוש סבדוש, באתר ITTF

הערות שוליים

שחקני טניס שולחן יהודים
שחקני טניס שולחן הונגרים
יהודים מומרים הונגרים
אלופי עולם יהודים
חברי היכל התהילה של הספורטאים היהודים: הונגרים
פליטי רדיפות הנאצים
הונגרים שנולדו ב-1912
הונגרים שנפטרו ב-1962